CELEX: 32021R1328
Language: fi
Date: 2021-08-10 00:00:00
Title: Komission täytäntöönpanoasetus (EU) 2021/1328, annettu 10 päivänä elokuuta 2021, tiettyihin kaksikäyttöinfrastruktuuritoimien luokkiin Euroopan parlamentin ja neuvoston asetuksen (EU) 2021/1153 nojalla sovellettavien infrastruktuurivaatimusten määrittämisestä

11.8.2021   
               
               
                  FI
               
               
                  Euroopan unionin virallinen lehti
               
               
                  L 288/37
               
            
         KOMISSION TÄYTÄNTÖÖNPANOASETUS (EU) 2021/1328,
         annettu 10 päivänä elokuuta 2021,
         tiettyihin kaksikäyttöinfrastruktuuritoimien luokkiin Euroopan parlamentin ja neuvoston asetuksen (EU) 2021/1153 nojalla sovellettavien infrastruktuurivaatimusten määrittämisestä
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Verkkojen Eurooppa -välineestä ja asetusten (EU) N:o 1316/2013 ja (EU) N:o 283/2014 kumoamisesta 7 päivänä heinäkuuta 2021 annetun Euroopan parlamentin ja neuvoston asetuksen (EU) 2021/1153 (1) ja erityisesti sen 12 artiklan 2 kohdan,
         sekä katsoo seuraavaa:
         
                     (1)
                  
                  
                     Yksi Verkkojen Eurooppa -välineen erityistavoitteista on mukauttaa osia Euroopan laajuisesta liikenneverkosta liikenneinfrastruktuurin kaksoiskäyttöä varten sekä siviili- että sotilasliikenteen parantamiseksi. Toimiin tai osana jotain tointa toteutettavaan erityiseen toimintaan, joilla tuetaan sotilasliikenteeseen soveltuvia Euroopan laajuisen liikenneverkon uusia tai olemassa olevia osia verkon mukauttamiseksi kaksikäyttöisen liikenneinfrastruktuurin vaatimuksiin, voidaan tietyin edellytyksin myöntää unionin rahoitustukea asetuksen (EU) 2021/1153 mukaisesti.
                  
               
                     (2)
                  
                  
                     Olisi täsmennettävä tiettyihin kaksikäyttöinfrastruktuuritoimien luokkiin sovellettavat liikenneinfrastruktuuria koskevat vaatimukset. Kaksikäyttöisen liikenneinfrastruktuurin vaatimusten olisi perustuttava päivitettyihin sotilaallisiin vaatimuksiin (2) sisältyviin tietoihin ja puuteanalyysiin (3), ja niissä olisi otettava huomioon eurooppalaisten ja kansainvälisten kuljetusjärjestöjen edustajien kanssa käytyjen neuvottelujen tulokset.
                  
               
                     (3)
                  
                  
                     Kaksikäyttöisyysvaatimusten olisi edustettava liikenneinfrastruktuurihankkeiden yleisiä teknisiä arvoja ja normeja, jotka on otettava huomioon asetuksen (EU) 2021/1153 mukaisissa toimissa ja joilla edistetään TEN-T-ydinverkon tai kattavan verkon mukauttamista infrastruktuurin siviili–puolustus-kaksikäyttöisyyden mahdollistamiseksi,
                  
               
                     (4)
                  
                  
                     Tässä asetuksessa säädetyt toimenpiteet ovat asetuksen (EU) 2021/1153 nojalla perustetun Verkkojen Eurooppa -koordinointikomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Liitteessä vahvistetaan asetuksen (EU) 2021/1153 12 artiklan 2 kohdassa säädetyt liikenneinfrastruktuuria koskevat vaatimukset.
         
         
            2 artikla
            Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 10 päivänä elokuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 249, 14.7.2021, s. 38.
         
            (2)  Sotilaalliset vaatimukset sotilaallista liikkuvuutta varten EU:ssa ja sen ulkopuolella (ST 11373/19, 19.7.2019).
         
            (3)  “Military requirements and trans-European transport network: gap analysis (SWD(2019) 175 final)” sekä “the updated gap analysis between military requirements and trans-European transport network requirements” (SWD(2020) 144 final).
      
      
         
            LIITE
            
               Taulukko 1
            
            
               Lentoasemat ja ilmaliikenteen hallinta
            
            
                        Nro
                     
                     
                        Kaksikäyttöisyysvaatimus
                     
                     
                        Kaksikäyttöisyyden arvo
                     
                     
                        Huomautuksia
                     
                  
                        1
                     
                     
                        Toiminta-ajat
                     
                     
                        Infrastruktuurin ja yhteyksien rakentaminen tai laajentaminen multimodaaliliikenteeseen sekä laitteet, joiden avulla voidaan harjoittaa toimintaa ympärivuorokautisesti / päivällä /yöllä / joka säällä.
                     
                     
                        Sisältää polttoainehuollon rautatie- ja putkiyhteydet (edellyttäen, että polttoainetta toimitetaan sekä sotilas- että siviili-ilma-alusten käyttöön).
                     
                  
                        2
                     
                     
                        Ympärivuorokautinen peruspalvelutoiminta
                     
                     
                        Valmius toimintaan päivällä / yöllä / joka säällä.
                     
                     
                         
                     
                  
                        3
                     
                     
                        Lennonjohto (ATC)
                     
                     
                        Lennonjohto-infrastruktuuri, jolla on riittävästi kapasiteettia lentokentän päivä- ja yölentotoiminnan ohjaamiseen.
                     
                     
                        Ymmärrettävä ICAOn ja EU:n asetusten sekä Eurocontrolin CUMA-suuntaviivojen mukaisesti.
                     
                  
                        4
                     
                     
                        Ilmavalvontakalusto/päivä
                     
                     
                        Käsittelyinfrastruktuurikapasiteetti:
                        Ilma-aluksia päivässä: vähintään 6/päivä.
                        Oletus laajarunkoisista ilma-aluksista: enintään 4 samanaikaispysäköityinä maatasossa asematasolla.
                     
                     
                         
                     
                  
                        5
                     
                     
                        Kiitotien pituus
                     
                     
                        Vähimmäisvaatimus: 3 000  m.
                        Suositus: 3 500  m.
                        Määritettävä kussakin jäsenvaltiossa, jossa 2 800  metriä voi olla riittävä kiitotien pituus.
                     
                     
                        Soveltuu strategisen tason ilma-alusluokkaan ja A330/A400M/IL76/B747/An225/C5/C17-ilma-aluksiin.
                     
                  
                        6
                     
                     
                        Kiitotien leveys
                     
                     
                        45 m ja enintään 60 m.
                        Jäsenvaltioiden määritettävä, kun leveyden on oltava 60 metriä.
                     
                     
                        Soveltuu strategisen tason ilma-alusluokkaan ja A330/A400M/IL76/B747/An225/C5/C17-ilma-aluksiin.
                     
                  
                        7
                     
                     
                        Kiitotien pinta
                     
                     
                        Voi olla jäykkä tai taipuisa.
                        Määritettävä kussakin jäsenvaltiossa, kun 150 metrin matkan kiitotien päässä on oltava jäykkä suihkumoottorin suihkuvaikutusten torjumiseksi.
                     
                     
                         
                     
                  
                        8
                     
                     
                        Rullaustie
                     
                     
                        Leveys: 22,5 m, voi olla jäykkä tai taipuisa.
                     
                     
                         
                     
                  
                        9
                     
                     
                        Kiitotien päällysrakenteen lujuus
                     
                     
                        Riittävä laajarunkoisille strategisen tason ilma-aluksille
                     
                     
                        Tämä vaatimus voidaan täyttää ICAOn ja EU:n määräysten mukaisesti.
                     
                  
                        10
                     
                     
                        Asematason pituus
                     
                     
                        Vähintään 190 m.
                     
                     
                         
                     
                  
                        11
                     
                     
                        Asematason leveys
                     
                     
                        Vähintään 350 m.
                     
                     
                         
                     
                  
                        12
                     
                     
                        Asematasokapasiteetti
                     
                     
                        66 500  m2.
                     
                     
                         
                     
                  
                        13
                     
                     
                        Asematason päällysrakenteen luokitusluku (PCN)  (1)
                        
                     
                     
                        Pohjamaan mukaan määräytyvä ilma-aluksen luokitusluku (Aircraft Classification Number, ACN)  (2).
                     
                     
                        ACR on lukuarvo, joka esittää ilma-aluksen kuormitusvaikutusta määrätyssä pohjamaan kantavuusluokassa ilmaisten tiettyä alusrakenteen paksuutta (ilmaistuna sen PCR:llä). Tämä vaatimus voidaan täyttää ICAOn ja EU:n määräysten mukaisesti.
                        ACR/PCR-suhde on päivitetty menetelmä ilma-aluksen luokituslukuun (ACN) ja pintarakenteen luokituslukuun (PCN) perustuvasta menetelmästä. Marraskuusta 2024 alkaen lentokentän päällysrakenteen kantavuuden arviointi- ja raportointimenetelmät ilmoitetaan ilma-aluksen luokitusarvon ja päällysrakenteen luokitusarvon välisenä suhteena (ACR/PCR) ilma-aluksen luokitusluvun ja päällysrakenteen luokitusluvun välisen suhteen (ACN/PCN) sijasta.
                        Menetelmä on hyväksytty ICAOn lentoasemasuunnittelu- ja käyttöpaneelissa (Airport Design & Operations Panel, ADOP), ja se on ollut heinäkuusta 2020 lähtien ICAOn uusi päällysrakenteen luokitusjärjestelmä. Kansallisia asiakirjoja ja suunnittelun erityispiirteitä mukautetaan siirtymäkauden aikana vuosina 2020–2024.
                     
                  
                        14
                     
                     
                        Kiitotien lumen- ja jäänestokalusto sekä jäänpoistoaineet
                     
                     
                        Suljettu varastointialue, 180 m2.
                     
                     
                         
                     
                  
                        15
                     
                     
                        Palopelastus lento-onnettomuudessa (kategoria)
                     
                     
                        Teräskehikkoinen tai muurattu rakennus, jossa on varastotilaa (vähintään 200 m2, josta säilytystilaa 98 m2) sekä törmäys- että palopelastusajoneuvojen varastointiin.
                     
                     
                         
                     
                  
               
            
               Taulukko 2
            
            
               Merisatamat
            
            
                        Nro
                     
                     
                        Kaksikäyttöisyysvaatimus
                     
                     
                        Kaksikäyttöisyyden arvo
                     
                     
                        Huomautuksia
                     
                  
                        1
                     
                     
                        Merisataman toiminta-aika
                     
                     
                        Infrastruktuurin rakentaminen tai laajentaminen yhteyden luomiseksi multimodaalisiin liikenneverkkoihin sekä laitteisto, joka mahdollistaa ympärivuorokautisen toiminnan kaikissa sääolosuhteissa.
                     
                     
                        Sisältää jäänmurtokapasiteetin ja lumenpoistokaluston satamassa.
                        Rakennuksia, varastotiloja, nostureita, kuljettimia ja muita rahdin siirtämiseen tarkoitettuja laitteita ja liikkuvaa kalustoa, kuten vetureita, ei lueta mukaan. Toimet eivät saa tarjota valikoivaa etua tietylle toimijalle tai toimijaryhmälle, ja niihin osallistumisen on oltava mahdollista syrjimättömästi.
                     
                  
                        2
                     
                     
                        Kiinnityspaikkojen määrä
                     
                     
                        3.
                     
                     
                        Kiinnityspaikkojen on sijaittava satamassa siten kuin sotilaallisia vaatimuksia koskevissa maantieteellisissä tiedoissa määritellään. Kiinnityspaikkojen ei välttämättä tarvitse sijaita vierekkäin.
                     
                  
                        3
                     
                     
                        Leveys
                     
                     
                        32 m.
                     
                     
                        Sisääntulo merisatamaan.
                     
                  
                        4
                     
                     
                        Sallittu alussyväys
                     
                     
                        Vähintään 12 metriä keskialivedessä.
                     
                     
                        Sisääntulo merisatamaan.
                     
                  
                        5
                     
                     
                        Sataman syvyys
                     
                     
                        Vähintään 12 metriä, suosituksena on 14 metriä 2 metrin syväysvälin mahdollistamiseksi.
                        Määritettävä kussakin jäsenvaltiossa, kun 12 metriä voi olla riittävä sataman syvyys.
                        Yhden metrin syväysväli voi olla riittävä satamissa, joissa ei ole vuorovesivaikutusta.
                     
                     
                        Sisääntulo merisatamaan.
                     
                  
                        6
                     
                     
                        Kiinnityspaikkojen pituus
                     
                     
                        Vähintään 310 metriä ja enintään 340 metriä alusta kohti.
                     
                     
                         
                     
                  
                        7
                     
                     
                        Runkoleveys kiinnityspaikoilla
                     
                     
                        Vähintään 32 metriä
                     
                     
                        kiinnityspaikalla olevien suurten/keskikokoisten alusten osalta.
                     
                  
                        8
                     
                     
                        Satamakiinnityspaikkojen tyyppi
                     
                     
                        Näitä olisi oltava seuraavantyyppisille aluksille:
                        proomu, kappaletavara-alus, konttialus, matkustaja-alus, ro-ro-alus, säiliöalus.
                     
                     
                         
                     
                  
                        9
                     
                     
                        Kiinnityspaikkojen syväys
                     
                     
                        Vähintään 12 metriä, suositus on 14 metriä.
                        Määritettävä kussakin jäsenvaltiossa, kun 12 metriä voi olla riittävä syväys.
                     
                     
                        Tarpeen suurille aluksille ja erittäin suurille ro-ro-aluksille.
                     
                  
                        10
                     
                     
                        Lastaus- ja purkuvalmiudet
                     
                     
                        2 alusta samanaikaisesti.
                     
                     
                         
                     
                  
                        11
                     
                     
                        Sivuraiteiden tai siirtokuormauspaikkojen lukumäärä
                     
                     
                        3.
                     
                     
                        Tarvittavien siirtokuormauspaikkojen lukumäärä.
                     
                  
               
            
               Taulukko 3
            
            
               Rautatiet
            
            
                        Nro
                     
                     
                        Kaksikäyttöisyysvaatimus
                     
                     
                        Kaksikäyttöisyyden arvo
                     
                     
                        Huomautuksia
                     
                  
                        1
                     
                     
                        Siirtokuormauspalvelun toiminta-aika
                     
                     
                        Infrastruktuurin rakentaminen tai laajentaminen yhteyden luomiseksi multimodaalisiin liikenneverkkoihin sekä laitteet, jotka mahdollistavat ympärivuorokautisen toiminnan kaikissa sääolosuhteissa.
                     
                     
                         
                     
                  
                        2
                     
                     
                        Rautateiden matkustajakalusto
                     
                     
                        Infrastruktuuri, jolla voidaan käsitellä rautateiden matkustajavaunuja, joissa on vähintään 80 matkustajapaikkaa, mukaan lukien kaksikerroksiset vaunut; vaunujen vähimmäismäärä päivässä: 6 kappaletta.
                     
                     
                         
                     
                  
                        3
                     
                     
                        Rautatieasemat
                     
                     
                        Laituri-infrastruktuurivalmius 3–4 junaan (10 x kaksikerroksiset vaunut tai vastaavat) asemaa kohti päivässä (5 000  matkustajaa/päivä/asema).
                     
                     
                         
                     
                  
                        4
                     
                     
                        Siirtokuormaus
                     
                     
                        Infrastruktuuri vähintään kolmen tavarajunan samanaikaiseen käsittelyyn terminaalissa.
                     
                     
                        Rautateitse kuljetettavien laitteiden kuormaus ja matkasuunnittelu on toteutettava huolellisesti sen varmistamiseksi, että huomioon otetaan jäsenvaltioiden raideleveydet, infrastruktuuri, reitit ja tunnelit.
                     
                  
                        5
                     
                     
                        Sähköistysjärjestelmän saatavuus
                     
                     
                        Pysyvä sähköistys ja varajärjestelmä energialähteestä riippumatta.
                     
                     
                        Koskee asemien tai multimodaaliliikenteen käsittelypaikkojen varajärjestelmiä.
                     
                  
                        6
                     
                     
                        Bipolaarisuus
                     
                     
                        Edellytys rahoituksen saamiselle.
                     
                     
                        Koskee turvajärjestelmiä ja raidevirtapiirejä raiteilla olevien junien havaitsemiseksi, ja jos siirtokuormauspaikka mahdollistaa yhden tai useamman radan käytön usealla raiteella jompaankumpaan suuntaan, joko säännöllistä tai hätäkäyttöä varten.
                     
                  
                        7
                     
                     
                        Valaistuksen saatavuus
                     
                     
                        Ympärivuorokautinen valaistusvalmius asemilla ja terminaaleissa.
                     
                     
                         
                     
                  
                        8
                     
                     
                        Raideleveys
                     
                     
                        1 435  mm. Vakio yhteentoimivassa yleiseurooppalaisessa rautatieverkossa ja erittäin suotava sotilaallisen liikkuvuuden kannalta.
                        Raideleveydeksi voidaan hyväksyä 1 520  / 1 524  mm ja 1 668  mm, jos tämä hyödyttää selvästi sekä siviili- että sotilasalaa.
                     
                     
                         
                     
                  
                        9
                     
                     
                        Kuormaulottuma
                     
                     
                        Suositellaan GC-standardia.
                        Määritettävä kussakin jäsenvaltiossa, kun P-400:n sisältävä ja rautateiden YTE:ien mukainen eri kuormaulottuma olisi riittävä.
                     
                     
                        Suurten konttien kuormaulottuma. GC sopii UIC P-400 -standardiin.
                     
                  
                        10
                     
                     
                        Lastin enimmäiskorkeus
                     
                     
                        4,5 m.
                     
                     
                        Luku sisältää turvamarginaalin.
                     
                  
                        11
                     
                     
                        Lastin enimmäisleveys
                     
                     
                        3,15 m normaaliolosuhteissa.
                        Enintään 3,75 m poikkeustapauksissa, jos tästä on selvää hyötyä siviilialalla ja YTE:iä noudatetaan.
                     
                     
                        Sotilasliikkeitä varten toivottava leveys olisi jopa 4,5 metriä.
                     
                  
                        12
                     
                     
                        Lastin enimmäispituus
                     
                     
                        18,75 m.
                     
                     
                         
                     
                  
                        13
                     
                     
                        Kiskon akselikuormitus tonneina
                     
                     
                        Vähintään 22,5 t/akseli TEN-T-ydinverkossa; suositus on 25 t/akseli.
                     
                     
                        TEN-T-ydinverkossa, sillat mukaan lukien, akselikuormitusvaatimus on vähintään 22,5 t/akseli. Huomattakoon, että akselipainon nostaminen vähintään 25 tonniin akselia kohti voisi hyödyttää siviili- ja sotilasliikkumista. Sotilaallinen liikkuvuus on nyt nykyisen bruttopainon rajoilla.
                     
                  
                        14
                     
                     
                        Junan enimmäispituus
                     
                     
                        Vähintään 740 m.
                     
                     
                        Euroopan parlamentin ja neuvoston asetuksessa (EU) N:o 1315/2013  (3) edellytetään vähintään 740 metriä pitkien junien käyttömahdollisuutta.
                        Liikkuvan junan pituus vaihtelee (esim. jarrutuksessa tai kiihdytyksessä). Kaksoiskäyttöisyysvaatimus on näin ollen yhdenmukainen sotilaallisen vaatimuksen kanssa.
                     
                  
                        15
                     
                     
                        Sivuraiteet
                     
                     
                        Vähintään 3, joista kukin ≥ 300 m.
                     
                     
                        Voi olla joko terminaalien läheisyydessä tai terminaaleissa.
                     
                  
               
            
               Taulukko 4
            
            
               Maantiet
            
            
                        Nro
                     
                     
                        Kaksikäyttöisyysvaatimus
                     
                     
                        Kaksikäyttöisyyden arvo
                     
                     
                        Huomautuksia
                     
                  
                        1
                     
                     
                        Tien luokitus
                     
                     
                        Yksikaistainen: 3,5 m – 5,5 m;
                        yksisuuntainen 5,5 m – 7,3 m;
                        kaksisuuntainen ≥ 7,3 m.
                     
                     
                        Yksisuuntainen: yksittäiset ajoneuvot siirtyvät tai ohjataan vastakkaiseen suuntaan määrätyissä kohdissa/paikoissa.
                        Kaksisuuntainen: kaksi samanaikaisesti liikkuvaa ajoneuvojonoa vähintään kahdella kaistalla (leveys mieluiten enintään 8,2 m).
                        Mukaan ei lueta hankkeita, joissa käytetään hätäkaistoja lisäkaistoina.
                     
                  
                        2
                     
                     
                        Reittityypit
                     
                     
                        X-tyyppi: kaikkiin sääolosuhteisiin, hyvin hoidettu, ympärivuotisessa käytössä maksimikapasiteetilla.
                     
                     
                        Sotilaalliseen liikkumiseen pidetään parempana X-tyyppiä, jossa on vesitiiviit pinnat, joihin sateet tai lämpötilan muutokset eivät yleensä vaikuta.
                     
                  
                        3
                     
                     
                        Bruttopainot tiellä
                     
                     
                        130 t.
                     
                     
                        Tämä ei tarkoita sitä, että sellaisten ajoneuvojen, joiden bruttopaino on 130 tonnia, liikkuminen olisi vapaata. Tällä kaksikäyttöisyysvaatimuksella tarkoitetaan tienpintojen kykyä kestää ylipainoisen sotilaskaluston liikkeitä tai kuljetuksia satunnaisesti.
                        Siviilialalla rajoitus on 44 t (neuvoston direktiivin 96/53/EY  (4) mukaisesti), ja sen vuoksi on sallittava enintään 130 tonnin ylipainoisen kuljetuskaluston satunnainen liikkuminen siten, että suurin akselipaino on 12,23 t akselia kohti.
                        Tällaiset satunnaiset liikkeet (sekä sotilas- että siviilioperaatiot) edellyttävät todennäköisimmin erityisiä lupia tai vapautuksia sekä asianmukaisia lieventämistoimenpiteitä, joista jäsenvaltiot päättävät poikkeuksellisesti.
                     
                  
                        4
                     
                     
                        Bruttopainot silloilla
                     
                     
                        130 t.
                     
                     
                        Tämä ei tarkoita sitä, että sellaisten ajoneuvojen, joiden bruttopaino on 130 tonnia, liikkuminen olisi vapaata. Tällä kaksikäyttöisyysvaatimuksella tarkoitetaan siltojen kykyä kestää ylipainoisen sotilaskaluston liikkeitä tai kuljetuksia satunnaisesti.
                        Tällaiset satunnaiset liikkeet (sekä sotilas- että siviilioperaatiot) edellyttävät todennäköisimmin erityisiä lupia tai vapautuksia sekä asianmukaisia lieventämistoimenpiteitä, joista jäsenvaltiot päättävät poikkeuksellisesti.
                        Siltojen on kestettävä 130 tonnin bruttopaino, kun suurin akselipaino on 12,23 t/akseli (direktiivissä 96/53/EY sallitaan enintään 11,5 t/akseli, lukuun ottamatta Ranskaa, jossa sallittu kuorma on 13 t/akseli). Jos yhden ajoneuvon paino on 130 tonnia, on tarpeen varmistaa, että on toteutettu asianmukaisia lieventäviä toimenpiteitä, kuten nopeusrajoituksia, ajoneuvoetäisyyksiä ja tarvittaessa yksi liikennevirta sillan käyttöä varten.
                        Tiesillat on suunniteltu kestämään täyskuormatut ajoneuvot niiden koko pituudelta kullakin kaistalla. Jos silta voi siis kestää useita 44 tonnin painoisia kuorma-autoja samanaikaisesti, sen olisi kestettävä myös satunnaista 130 tonnin kokonaisbruttopainoa, kun asianmukaiset lieventävät toimenpiteet on otettu käyttöön, kuten nopeusrajoitukset, ajoneuvoetäisyydet ja ajoneuvojen akselien välinen etäisyys.
                     
                  
                        5
                     
                     
                        Lastin enimmäiskorkeus
                     
                     
                        4,5 m.
                        Tunnelirajoitukset on otettava huomioon reittisuunnittelussa erityisesti syväkuormausajoneuvojen, perävaunujen ja vaarallisten aineiden osalta. Määritettävä kussakin maassa, jos ja kun enimmäiskorkeus on 4,5 metriä.
                     
                     
                        Tähän sisältyy ajoneuvon lastikannen korkeuden sekä lastin korkeuden ja yleisen turvavälin yhdistelmä.
                        Direktiivissä 96/53/EY sallittu ajoneuvon enimmäiskorkeus on 4 m.
                        Erikoiskuljetusluvan saamisen jälkeen 4,5 metrin korkeus on mahdollinen (4,35 m kuljetuskorkeus + 0,15 m jousituksen ja ajoneuvon liikkeiden osalta).
                     
                  
                        6
                     
                     
                        Lastin enimmäisleveys
                     
                     
                        4,5 m.
                     
                     
                        Kuten direktiivissä 96/53/EY todetaan, ajoneuvon sallittu enimmäisleveys on 2,55 m. Pyörillä varustetut ajoneuvot tarvitsevat tyypillisesti 3,5 m ja tela-ajoneuvot 4,5 m sotilaskuljetuksiin. Tällaiset satunnaiset liikkeet (sekä sotilas- että siviilioperaatiot) edellyttävät todennäköisimmin erityisiä lupia tai vapautuksia sekä asianmukaisia lieventämistoimenpiteitä, joista jäsenvaltiot päättävät poikkeuksellisesti.
                     
                  
                        7
                     
                     
                        Lastin enimmäispituus
                     
                     
                        18,75 m ja enintään 27,5 m.
                     
                     
                        Ajoneuvon enimmäispituus on 18,75 metriä ja jatkettuna enintään 25,03 metriä, jos infrastruktuurin kehittäminen sen sallii. Pidempien ajoneuvojen liikennöinti voidaan sallia, kun niille on myönnetty erikoiskuljetuslupa. Yli 130 tonnin painoiseen lastiin tarvitaan yleensä 8-renkainen x 4-akselinen vetoauto + 8-akselinen perävaunuyhdistelmä. Useimmissa tapauksissa perinteinen 8-akselinen puoliperävaunu riittää kaksikäyttötarkoituksiin. Jos kuitenkin käytännön syistä (esim. siltojen alikulkukorkeus) edellytetään matalapohjaista perävaunua, sen on oltava 3–5-akselinen puoliperävaunu, jonka pituus on noin 22,5 m. Yhdistettynä 8-renkaiseen x 4-akseliseen vetoautoon, yhdistelmäajoneuvon kokonaispituus on noin 27 m. Matalapohjaisten perävaunujen käyttö tuo etuja lisäsiltojen sekä ali- ja ylikulkukorkeuksien suhteen, koska pidemmän ajoneuvon akselipainot jakautuvat laajemmalle alalle, mikä vähentää siltojen ja ylikulkujen pistekuormitusta. Useimmat jäsenvaltiot hyväksyvät jo 27,5 metriset ajoneuvot erikoiskuljetusluvilla.
                     
                  
                        8
                     
                     
                        Raskaan kaluston kääntösäde
                     
                     
                        12,5 m ja enintään 15,5 m.
                        Määritettävä kussakin jäsenvaltiossa.
                     
                     
                        Direktiivissä 96/53/EY edellytetään, että tieliikenteen ajoneuvojen on pystyttävä kääntymään ympyräalueessa, jonka ulompi säde on 12,5 metriä.
                     
                  
               
            
               Taulukko 5
            
            
               Sisävedet
            
            
                        Nro
                     
                     
                        Kaksikäyttöisyysvaatimus
                     
                     
                        Kaksikäyttöisyyden arvo
                     
                     
                        Huomautuksia
                     
                  
                        1
                     
                     
                        Vesiliikennesulut
                     
                     
                        YK:n Euroopan talouskomission Blue Book -standardien  (5) mukaisesti
                     
                     
                         
                     
                  
                        2
                     
                     
                        Syväys
                     
                     
                        YK:n Euroopan talouskomission Blue Book -standardien  (6) mukaisesti
                     
                     
                         
                     
                  
                        3
                     
                     
                        Kiinnityspaikka
                     
                     
                        2
                     
                     
                        Kiinnityspaikkojen lukumäärä
                     
                  
                        4
                     
                     
                        Lastaus- ja purkuvalmiudet
                     
                     
                        2 proomua samanaikaisesti.
                     
                     
                         
                     
                  
                        5
                     
                     
                        Siltojen alikulkukorkeus
                     
                     
                        3,5 m
                     
                     
                        Asetuksen (EU) N:o 1315/2013 mukaisesti.
                     
                  
               
            
               Taulukko 6
            
            
               Multimodaaliliikenteen käsittelypaikat (maantie-, rautatie-, meri- ja sisävesiliikenne)
            
            
                        Nro
                     
                     
                        Kaksikäyttöisyysvaatimus
                     
                     
                        Kaksikäyttöisyyden arvo
                     
                     
                        Huomautuksia
                     
                  
                        1
                     
                     
                        Solmukohtayhteydet
                     
                     
                        Vaaditaan tarvittaessa merisatamassa/lentoasemalla/ sisävesiväylällä/siirtokuormauspaikoilla/pääteillä, mukaan lukien yhteenlastauskeskukset eri multimodaaliliikennemuotojen välillä
                     
                     
                         
                     
                  
                        2
                     
                     
                        Kuormaussillat ja käsittelylaitteet/ pysäköintikapasiteetti
                     
                     
                        Riittävä määrä (kiinteitä) kuormaussiltoja, jotka kantavat 100 tonnia ja enintään 120 tonnin ajoneuvot, mukaan lukien taistelupanssarivaunut, joiden enimmäisakselikuormitus on 12,23 t/akseli (maantiet) ja vähimmäiskuormitus 22,5 t/akseli (rautatiet).
                        Käsittelylaitteet, jotka liittyvät erityisesti lastaukseen multimodaalisissa solmukohdissa (rautatiet, lentoliikenne, merisatamat (LoLo/RoRo) ja sisävesiväylät). Pysäköintikapasiteetti, jota voidaan käyttää liikkuvan kaluston ja kappaletavaran tilapäiseen säilyttämiseen.
                        Kiinteään infrastruktuuriin liittyvät toimet, joilla tuetaan maantie-, rautatie-, meri- ja sisävesikaluston liikkumista multimodaaliliikenteen käsittelypaikoilla.
                     
                     
                        Käytettävissä rahtikontteihin, jotka täyttävät ISO 1496–1:2013 sarjan 1 standardin määritelmän.
                        Tierampeilla olisi oltava kapasiteettia käsitellä kontteja, raskasta kalustoa ja kappaletavaraa.
                        Rakennuksia, varastotiloja, nostureita, kuljettimia ja muita rahdin siirtämiseen tarkoitettuja laitteita ja liikkuvaa kalustoa, kuten vetureita, ei lueta mukaan.
                        Toimet eivät saa tarjota valikoivaa etua tietylle toimijalle tai toimijaryhmälle, ja niihin osallistumisen on oltava mahdollista syrjimättömästi.
                     
                  
               
            
               Taulukko 7
            
            
               Kyberturvallisuus
            
            
                        Nro
                     
                     
                        Kaksikäyttöisyysvaatimus
                     
                     
                        Kaksikäyttöisyyden arvo
                     
                     
                        Huomautuksia
                     
                  
                        1
                     
                     
                        Kyberturvallisuus
                     
                     
                        Kyberturvallisuuslaitteet, -ratkaisut ja -järjestelmät, jotka liittyvät suoraan kaksikäyttöinfrastruktuurin häiriönsietokykyyn liittyviin hanke-ehdotuksiin, silloin kun se on tarkoituksenmukaista.
                     
                     
                         
                     
                  
               (1)  Päällysrakenteen luokitusluku (Pavement Classification Number, PCN) on korvattu päällysrakenteen luokitusarvolla (Pavement Classification Rating, PCR). PCN on käytössä siirtymävaiheen ajan vuoteen 2024 saakka.
            
               (2)  Ilma-alusten luokitusluku (Aircraft Classification Number, ACN) on korvattu ilma-alusten luokitusarvolla (Aircraft Classification Rating, ACR). ACN on käytössä siirtymävaiheen ajan vuoteen 2024 saakka.
            
               (3)  Euroopan parlamentin ja neuvoston asetus (EU) N:o 1315/2013, annettu 11 päivänä joulukuuta 2013, unionin suuntaviivoista Euroopan laajuisen liikenneverkon kehittämiseksi ja päätöksen N:o 661/2010/EU kumoamisesta (EUVL L 348, 20.12.2013, s. 1).
            
               (4)  Neuvoston direktiivi 96/53/EY, annettu 25 päivänä heinäkuuta 1996, tiettyjen yhteisössä liikkuvien tieliikenteen ajoneuvojen suurimmista kansallisessa ja kansainvälisessä liikenteessä sallituista mitoista ja suurimmista kansainvälisessä liikenteessä sallituista painoista (EYVL L 235, 17.9.1996, s. 59).
            
               (5)  Inventory of main standards and parameters of the E waterway network “Blue Book” (ECE/TRANS/SC.3/144/Rev.3.), by the United Nations Economic Commission for Europe. Kaksoiskäyttöisyysvaatimusta olisi luettava yhdessä tämän asiakirjan kanssa.
            
               (6)  Ks. edellinen alaviite.